RITRATTI: Iċ-ċelebrazzjonijiet fil-Ħamrun… mhux il-ħażin biss Ritratti: ROGER AZZOPARDI Fl-aħħar sigħat spikkaw numru ta' reazzjonijiet varji b'rabta maċ-ċelebrazzjonijiet ta' partitarji ta' Ħamrun Spartans li lbieraħ għelbu lil Hibernains bl-iskor minimu ta' 1-0 biex kabbru l-vantaġġ għal ħames punti f'ras il-klassifika u għamlu pass importanti lejn ir-rebħ tat-titlu. Bosta kienu dawk li kkundannaw il-mod ta' kif minkejja s-sitwazzjoni tal-pandemija, bosta partitarji dehru jinżlu fit-toroq u jiċċelebraw din ir-rebħa li jaf tkun kruċjali fir-rebħ tal-kampjonat BOV Premier. Intant min-naħa tagħhom l-istess partitarji ma naqsux milli jirreaġixxu għal dawn il-kummenti li bdew jinxterdu fuq il-midja soċjali. Dawn il-partitarji sostnew li mhux sew li kulħadd jitpoġġa f'keffa waħda u li bniedem joħroġ ipaqpaq ftit riżultat ta' ferħ mistenni għal perjodu ta' snin ma fiha xejn ħażin. Huma sostnew li sfortunatament kien hemm min qabeż il-limitu, iżda meta tara li l-maġġoranza ta' dawk li niżlu fit-toroq kienu qegħdin iħarsu l-miżuri, mhux sew li jinxteħet dell ikrah fuq il-klabb kollu daqslikieku ħadd ma jinteressah mis-saħħa tal-poplu b'mod inġenerali. Il-fotografu ta' dan is-sit kien preżenti u ġibed ritratti li juru xeni differenti minn dawk li dehru fuq mezzi tal-midja varji. Il-fotografu tagħna ġibed nies jiċċelebraw mill-gallariji tagħhom, anzjani bi tbissima fuq wiċċhom jittawlu mill-gallariji u jaraw il-klabb tagħhom jikseb riżultati li kien ilhom ma jinkisbu snin u barranin jaqsmu dan il-brijju ma' ħbieb jew qraba tagħhom waqt live chats minn fuq il-mowbajl tagħhom fost affarijiet oħra. Fost dawn ir-ritratti, dehret ċara wkoll il-preżenza tal-uffiċjali tal-Pulizija li fl-interess tal-poplu kollu kellhom joħorġu numru ta' taħrikiet lil dawk li naqsu milli josservaw il-miżuri. Dan jikkonferma dak li tħabbar aktar kmieni din il-ġimgħa mill-Ministru Byron Camilleri li sostna li se jkun hemm żieda fl-ispezzjonijiet biex ikun sgurat li jiġu eliminati l-abbużi.